皇象碑拓本
宋時刊本，圖為第一章
大元鄧文原嘅急就
急就篇補注
**急就**，古文一篇，故又叫**急就篇**。漢時史游所寫，畀宮內做嘢嘅小童學字，識名認物，可歸入蒙童一類，至大唐仍甚為流行。急就之意，即短時間內學成，又或短時間內查出用字，兩者皆可謂速成。如此亦歸入字書一類，小學一類。史游善書法，後世臨摹佢嘅書法。唔少書法名家都寫過。急就亦有叫人**急就章**，至少去到隋唐時有咁嘅叫法，不過急就係篇唔係章，可謂誤叫。

急就出自漢時，事物過於古老，有啲難解，唔切合後來需要，畀後來新嘅蒙童文所取代，諸如南北朝嘅千字文、百家姓，大宋嘅三字經咁。近世就少好多人讀。大唐時顏師古同急就寫注，而大宋王應麟又加補注。

急就字數得二千字左右，字數唔多，歷代都好多抄完又抄，有碑有貼，所以保留完整，甚為難得。不過就引出諸多版本，難辨原本。咁啱近世出土文物，有漢晉木簡竹簡，發現急就喺其中。居延漢簡有前漢時版本，依啲文方便咗訂正用字。

漢許慎寫說文，序中借用咗「分別部居不雜廁」一句。此句見於開頭介紹，意謂分類來擺唔混雜之意。急就亦為至早記載石敢當嘅文獻，介紹姓氏之時，砌出「師猛虎　石敢當　所不侵　龍未央」。

大宋王應麟，一二〇八年，借名寫咗姓氏急就篇。所以唔小心就會混淆。

史
-

喺急就之前，已經類似嘅書。古傳有史籀篇。秦時李斯嘅倉頡篇，趙高嘅爰歷篇，胡毋敬嘅博學篇。漢時司馬相如嘅凡將篇，李長嘅元尚篇。可惜通通都失傳，有啲只能搵到出土殘簡斷章。而急就繼承佢哋之作，又唯一成篇流傳至今。當中多得佢長短適中，啱晒抄本。亦多得一眾書法大家嘅版本，例如晉時王羲之書法本，後世唔少人臨摹。

至早提及急就，見於漢書藝文志，「急就一篇、元帝時黃門令史游作。」

史游生平所知不多，知佢經歷漢三朝皇帝。劉弗陵，謚孝**昭**皇帝。劉詢，謚孝**宣**皇帝。劉奭，謚孝**元**皇帝。後漢書宦者列傳第六十八，「至元帝之世，史游為黃門令，勤心納忠，有所補益。其後弘恭、石顯以佞險自進，卒有蕭、周之禍，損穢帝德焉。」亦即去到劉奭做皇帝時，先至做黃門令，又睇得出史游係好宦官，與弘恭、石顯唔同路。

而急就成篇之年，就喺劉奭時初元元年或初元二年，已為佢年老之時，尾句「長樂無極老復丁」，亦表佢已到咗叫得老嘅年紀，起碼六十。以佢資歷同身份，佢亦會訓練其下黃門做嘢。黃門要做好多記錄，物品出入，人名官名都知。急就亦為此而來。

急就所寫「師猛虎　石敢當　所不侵　龍未央」雖則全部係姓字，但成文成句，亦表當時情況同成書之年。師就係皇帝劉奭之師，蕭望之。而石就係石顯。龍就係皇帝劉奭。蕭望之畀宦官弘恭、石顯等誣告，元初二年十二月自殺而死。「師猛虎　石敢當」之句，就講蕭望之有如猛虎，而石顯敢同佢頂，而天子未受兩者有殃及。故此推斷，急就寫在蕭望之自殺之前，而喺劉奭做皇帝，史游成為黃門令之後。故此成書可能喺初元元年二年之內，亦即約莫西元前四十八年、四十七年。

後世史書講及急就，見於隋書經籍志一，「急就章一卷、漢黃門令史遊撰。急就章二卷、崔浩撰。急就章三卷、豆盧氏撰。」可見史游第一個寫急就。之後有崔浩同豆盧氏。

編排
--

急就可以分成四部，起首介紹用意，跟住羅列姓氏，再羅列諸物，以頌揚漢邦收尾。

傳統將急就篇分成卅二章，一章六十三字，共二千零一十六字。章名冠以第一第二第三咁。不過佢係第一到第六，中間夾漏畧章，再第七到第卅一。後漢時加多卅二同卅三，六十四字一章，就唔係史游原文，變咗卅四章，二千一百四十四字。

第一前卅九字，為介紹用意，餘下就介紹姓氏用字。介紹七字一句，押志韻，由「急就奇觚與眾異」，去到「勉力務之必有憙」，再加「請道其章」。

第一後半，第二、三、四、五、六，以及漏畧，全部都以姓字砌成文句，三字一句，六字一組，每組尾都押韻。由於一章六十三字，六字一組會有時跨過章尾章頭。開頭「宋延年　鄭子方」。一直咁列，漏畧去到尾，寫「姓字識　言諸物」，就結束姓字，轉為講諸物。

第七到卅章，介紹諸物名，全部七字一句，七字尾全部有押韻。可以分兩部分，第七一直至第廿四近尾，去到「諸物盡出五官出」，就介紹物名。第廿四尾句去到第卅尾，就為官用字。

第卅一章為收尾，頌揚漢邦。四字一句，八字一組，組尾押韻，一共五十六字。餘下七字為「長樂無極老復丁」做結尾，都照押韻。

大清時，四庫全書總目提要話急就「其書自始至終無一複字」，唔合事實，至多可以話姓字之中無重複。事實全篇有啲複字，故此余嘉錫四庫提要辨證，「提要所謂無一複字者，真如未讀其書也。」

簡
-

漢時仍廣用竹簡木簡，一支一支咁書寫。故此至可能為廿一字一簡，咁三簡為一章，一共九十六簡。九十六簡以線編埋一齊，就叫篇。故此急就為篇。

漢時練習用嘅木片竹片，叫柧，長二尺四寸。而急就採用七言同三言，咁一柧寫廿一字就啱啱好。三柧六十三字就成一章。咁方便教導同學習。

用意
--

急就用意，見於第一章開頭卅九字。

> 
> 急就奇觚與眾**異**　羅列諸物名姓**字**　分別部居不雜**廁**
> 
> 
> 
> 用日約少誠快**意**　勉力務之必有**憙**　請道成章 
> 
> 

史游為黃門令，已經年紀相當大，掌管後宮一眾黃門。黃門就係啲細路自幼剦咗入宮做事。由於事務繁多，佢哋要學曉人事同種種物名。咁史游以佢經驗，寫咗急就，畀啲細嘅背讀背寫，咁就叫急就。另一方面，佢分門別類，亦方便忘字時查閱，故此寫出「分別部居不雜廁」。

姓字
--

急就所記姓字，多數為一字，亦有少少二字，自第一後半記到漏畧。一共三百九十五姓。二字姓有五個，令狐、未央、公孫、安期以及司馬。

押韻字以粗字表示。

### 第一

>  宋延年　
> 
> 鄭子**方**　衞益壽　史步**昌**　周千秋　趙孺**卿**　爰展世　高辟**兵** 
> 
> 

姓氏有宋、延、年、鄭、子、方、衞、益、壽、史、步、昌、周、千、秋、趙、孺、卿、爰、展、世、高、辟以及兵。

### 第二

>  鄧萬歲　秦眇**房**　郝利親　馮晉**彊**　戴護郡　景君**明**　董奉德
> 
> 
> 桓賢**良**　任逢時　侯仲**郎**　由廣國　榮惠**常**　烏承祿　令狐**橫**
> 
> 
> 
> 朱交便　孔何**傷**　師猛虎　石敢**當**　所不侵　龍未**央**　伊嬰齊 
> 
> 

姓氏有鄧、萬、歲、秦、眇、房、郝、利、親、馮、晉、彊、戴、護、郡、景、君、明、董、奉、德、桓、賢、良、任、逢、時、侯、仲、郎、由、廣、國、榮、惠、常、烏、承、祿、令狐、橫、朱、交、便、孔、何、傷、師、猛、虎、石、敢、當、所、不、侵、龍、未央、伊、嬰以及齊。

### 第三

>  翟回**慶**　畢稺季　昭小**兄**　柳堯舜　樂禹**湯**　淳于登　費通**光**
> 
> 
> 柘恩舒　路正**揚**　霍聖宮　顏文**章**　筦財智　偏呂**張**　魯蕳憙
> 
> 
> 
> 灌宜**王**　程忠信　吳中**皇**　許終古　賈友**倉**　陳元始　韓魏**唐** 
> 
> 

姓氏有翟、回、慶、畢、稺、季、昭、小、兄、柳、堯、舜、樂、禹、湯、淳于、登、費、通、光、柘、恩、舒、路、正、揚、霍、聖、宮、顏、文、章、筦、財、智、偏、呂、張、魯、蕳、憙、灌、宜、王、程、忠、信、吳、中、皇、許、終、古、賈、友、倉、陳、元、始、韓、魏以及唐。

### 第四

>  掖容調　柏杜**楊**　曹富貴　尹李**桑**　蕭彭祖　屈宗**談**　樊愛昆
> 
> 
> 崔孝**襄**　姚濁賜　燕楚**莊**　薛滕客　聶干**將**　求男弟　過說**長**
> 
> 
> 
> 祝恭敬　審毋**坊**　龐賞贛　斄士**梁**　成博好　范建**羌**　閻驩喜 
> 
> 

姓氏有掖、容、調、柏、杜、楊、曹、富、貴、尹、李、桑、蕭、彭、祖、屈、宗、談、樊、愛、昆、崔、孝、襄、姚、濁、賜、燕、楚、莊、薛、滕、客、聶、干、將、求、男、弟、過、說、長、祝、恭、敬、審、毋、坊、龐、賞、贛、斄、士、梁、成、博、好、范、建、羌、閻、驩以及喜。

按康熙字典，「又【韻會小補】叶徒黃切，音唐。【急就章】曹富貴，李尹桑。蕭彭祖，屈宗談。」亦即談氏要讀唐，咁就同急就韻腳一致。

### 第五

>  寧可**忘**　苟貞夫　茅涉**臧**　田細兒　謝內**黃**　柴桂林　溫直**衡**
> 
> 
> 奚蟜叔　邴勝**相**　雍弘敞　劉若**芳**　毛遺羽　馬牛**羊**　尚次倩
> 
> 
> 
> 丘則**剛**　陰賓上　翠苑**英**　庶霸遂　萭段**鄉**　泠幼功　武初**岡** 
> 
> 

姓氏有寧、可、忘、苟、貞、夫、茅、涉、臧、田、細、兒、謝、內、黃、柴、桂、林、溫、直、衡、奚、蟜、叔、邴、勝、相、雍、弘、敞、劉、若、芳、毛、遺、羽、馬、牛、羊、尚、次、倩、丘、則、剛、陰、賓、上、翠、苑、英、庶、霸、遂、萭、段、鄉、泠、幼、功、武、初以及岡。

按，寧字之丁，原本係一。現時統一碼所無，打唔出來，

### 第六

>  褚四池　蘭偉**防**　減罷軍　橋竇**陽**　原輔福　宣棄**奴**　殷滿息
> 
> 
> 充申**屠**　交脩俠　公孫**都**　慈仁佗　郭破**胡**　虞尊偃　憲義**渠**
> 
> 
> 蔡游威　左地**餘**　譚平定　孟伯**徐**　葛咸軻　敦錡**蘇**　耿潘扈 
> 
> 

姓氏有褚、四、池、蘭、偉、防、減、罷、軍、橋、竇、陽、原、輔、福、宣、棄、奴、殷、滿、息、充、申、屠、交、脩、俠、公孫、都、慈、仁、佗、郭、破、胡、虞、尊、偃、憲、義、渠、蔡、游、威、左、地、餘、譚、平、定、孟、伯、徐、葛、咸、軻、敦、錡、蘇、耿、潘以及扈。

### 漏畧

>  焦戚**胡**　晏奇能　邢麗**奢**　邵守實　宰安**期**　傅郤散　代焉**于**
> 
> 
> 司馬襃　䣊自**於**　陶熊羆　解莫**如**　樂欣偕　童扶**疎**　痛無忌
> 
> 
> 
> 向夷**吾**　閎并沂　竺諫**朝**　續增紀　迷失**除**　姓字識　言諸物 
> 
> 

姓氏有焦、戚、胡、晏、奇、能、邢、麗、奢、邵、守、實、宰、安期、傅、郤、散、代、焉、于、司馬、襃、䣊、自、於、陶、熊、羆、解、莫、如、樂、欣、偕、童、扶、疎、痛、無、忌、向、夷、吾、閎、并、沂、竺、諫、朝、續、增、紀、迷、失、除、姓、字、識、言、諸以及物。

書法
--

史游寫急就，本身就係書法藝術。大唐張懷瓘喺書斷寫，「章草者漢黃門令史游所作也。」亦即話，章草係史游所創。

流傳書法而言，主要有楷書同草書兩種。

所知有名書法家嘅版本有唔少，如三國時魏嘅鍾繇、吳嘅皇象。晉嘅王羲之、衞夫人、大元嘅鄧文原、趙孟頫、康里巎巎、俞和、饒介，以及大明宋克。

後世刻有皇象碑，現存上海松江博物館。